# Introibo

| ◄ Ar balafenned gwenn | Introibo | Balafenn ► |
Henozh emañ pellgent an deiz kentañ eus ar bloaz, an deiz kentañ eus ar bloaz mat ; ra viro an Aotrou Doue maouez ha gwaz diouzh anken ha kalonad.
A-hed an amzerioù tremenet pe da dremen, ha koshoc’h e vezomp goude ur bloavezh all, pirc’hirined dizesk ha dall, mibien reuzeudik mab-den ? Nann, ne goshaomp ket dre ma’z eomp war an oad. Eus hon derou henañ da ziwezh hor buhez, ez eomp war yaouankaat bemnoz ha bemdez, e yaouankiz hon Tad.
Ganet omp er pellgent, en draonienn dizudi, tud enni o kunudañ ; hag edo kroget ar riell e skoasell an hent, da bred hor ginivelezh, hor yaouankiz koshañ. Hag edo skornet an avel war ar run, pa ziskennas ar Vuhez da bokat dimp, ha da luskellat hor c’hentañ hun, e traonienn ar glebor hag ar frim ; hag edo gurudet ar richodenn e gwaskedoù ar roz. Hag astennet ar paour divouedet hag eok war revenn wenn an noz, en traonienn deok.
Henozh emañ ar bloaz nevez, ar bloaz nevez o tigeriñ ; ra viro Doue tud an ti diouzh naon ha dienez.
Ganet omp e traonienn an hirnez, en noz ar bloaz ma kroge ar yenijenn galetañ ; pred hor ginivelezh eo hor c’hozhni goshañ, hag e c’hoañvomp o c’hortoz yaouankiz an amzer-nevez.
Douget omp bet d’an iliz, dalc’het ouzh badez gant Ael ar Blanedenn, ha fiziolet gant an Anken, da zerou hor yaouankiz. Skuilhet eo bet war hon tal dour ar C’hlanidigezh, siellet hon ene gant ardamez roueel ; galvet omp bet d’ar velegiezh en anv an Tad, ar Mab hag ar Spered Santel.
Bugel sioc’han, en da gozhni ganet, Kerzh war-du da yaouankiz tonket.
Henozh emañ pellgent ar c’halanna, kalanna ar bloaz kristen ; ra blijo gant Doue ho tiboaniañ diouzh kalonad hag anken.
Diuzet omp bet a viskoazh da viken. — Gwa ni ma vezemp bet dibarzhet en aner ! — Kroaz hor Silvidigezh a zo roet dimp da zougen, hag un oferenn da lavarout, — un oferenn bonner.
Introibo. Me a dostaio ouzh Doue, va levenez, levenez va yaouankiz. Ha n’eus den en iliz da respont an oferenn nevez. Ar gristenien diwezhañ, sevenet oferenn o fellgent, an eil war-lerc’h egile, a zo aet gant o hent. Hag an iliz a zo chomet goullo, goullo, evel skiant ur c’hlañvour o tremen en alfo.
Ni a yelo davet Doue, andon ar yaouankiz wirion ;
Dezhañ e taskorimp hor c’horf hag hon ene, da vare an hinon.
Introibo. Ret eo lidañ hon oferenn douarel dindan doare an estrenvan, hep skor na skoazell, hon-unan, hon-unan. Hag e rank pep oferenner kenderc’hel gant e oferenn, direspont e bedennoù, kerzhout en amzivin, dalc’het war e gomzoù, aon gantañ lavarout un oferenn wenn ; dre groazhentoù dic’houloù morzañ hep astal, renet gant an Tonkadur, anken evit hor mezur, a-hed hon hent, war-du ar pal. Ha bemdez e tostaomp, ha diri ha diri, e pignomp d’an aoter savet e diwezh hon hentad, pirc’hirined sammet gant doan hag ambloari, divi kent hor c’himiad. Hag e sevenomp arnodenn an douar, pirc’hirined dizesk, divi hag ampalvar, hon nerzh gourel aet da hesk ; hag e pignomp divi ha blin, strebot e kement lindag, pistig e kement tag, ha gloaz e kement atahin.
Bemdez avat, ha bemnoz e vezo distrujet hor c’hozhni douarel hag al levezonoù aner, hor yaouankiz hepken a vezo aotreet da dostaat ouzh an aoter. Bemdez e pellaomp diouzh traonienn ar gortoz, war-du annez an hoal-vat ; ha bemdez ha bemnoz ez a hor yaouankiz war yaouankaat.
E-doug ma savont eus traonienn ar pened, e pign da Zoue kan ar birc’hirined :
Gwelout a reomp o tigeriñ an deiz kentañ eus ar bloaz ; ne vezo mui na doan nag anoaz, nemet levenez en hon ti.
Pa vezimp degouezhet, simidi doueel, war run an heol, e vezo enaouet e pep tu d’hon aoter, evit hor gouel, ar steredegoù holl. Enaouet e vezo ar steredegoù en Iliz divolz ha dic’hourin, ha Mab Doue E-unan a responto d’ar gorreoù, hon oferenn anterin.
Tad, setu ho kig, setu ho kwad.
Hag endra ma vezimp degemeret e-metou ar C’hoskor, eus run an heol e savo ar bangor :
Hiziv emañ an deiz kentañ eus ar bloaz mat, derou hor yaouankiz divarvel. Ne vezo nag anken na kalonad en Tad, er Mab, hag er Spered Santel.